
SEMINARUL DIECEZAN „SFÂNTUL IOSIF” DIN IAŞI 
De la înfiinţare până în anul 1948 


Pr. Alois MORARU, 
Parohia „Fericitul leremia”, Roman 


De la an la an se vorbeşte şi se scrie din ce în ce mai mult despre Semi- 
narul diecezan „Sfântul Iosif” din laşi, care la 29 septembrie 2006 a come- 
morat 120 ani de la inaugurare. Acest fapt ni se pare firesc, deoarece Semi- 
narul, fiind inima diecezei, pulsează necontenit şi antrenează toate mădularele 
eparhiei pentru a-i evidenția poziția strategică pe care o ocupă. 


Câteva norme magisteriale privind formarea seminariştilor 


Întemeind Biserica, Domnul nostru Isus Cristos a voit ca ea să fie răs- 
pândită prin munca apostolilor şi a succesorilor lor. Ei nu s-au mulțumit să 
transmită evanghelia numai unei anumite categorii sociale sau numai 
anumitor popoare, ci s-au îndreptat către toate naţiunile. Singuri însă nu 
puteau face față acestei munci de evanghelizare a întregului pământ, de 
aceea, şi-au ales numeroşi discipoli pe care i-au pregătit şi consacrat drept 
preoți ai lui Cristos. Este firesc să ne întrebăm: De ce preoţii trebuie să se 
formeze aşa de mult? Este necesar ca un preot să studieze mai mult decât 
ceilalți oameni? Pentru ce preotul trebuie să fie cel puţin la nivelul cultural 
al credincioşilor? Preotul trebuie să aibă o cultură generală foarte solidă, 
trebuie să cunoască preocupările, dificultăţile şi idealurile lumii contempo- 
rane, trebuie să fie „în pas cu lumea”. Dacă preotul nu dispune de un nivel 
intelectual destul de ridicat, nu va putea face față cerințelor enoriaşilor. 
Mai mult, nu-i va putea înţelege pe oameni şi nici el nu va fi înțeles, sau 
poate nici nu va fi ascultat. Având însă o pregătire intelectuală suficientă, 
preotul va putea să intre în dialog cu toţi, atât cu cei simpli, cât şi cu cei 
învăţaţi, întrucât numai astfel va putea să-i cunoască pe cei din jur şi să le 
expună adevărurile credinței potrivit cerințelor şi pretențiilor lor, potrivit 
„culturii” lumii contemporane. 

În contextul extinderii Bisericii şi nevoii crescânde de slujitori, încă din 
primele secole unii episcopi au adunat pe lângă reşedinţele lor tineri pen- 
tru a-i forma în vederea hirotonirii sacerdotale. Pentru o pregătire eficace 

a celor ce voiau să devină preoți, de la Papa Anaclet (76-88) până la Papa 
Benedict al XVI-lea, aproape toți suveranii pontifi au dat recomandări episco- 
pilor şi preoților privind formarea umană, spirituală, intelectuală şi pastorală 
a viitorilor clerici, pentru a se putea dedica demn slujirii sacramentelor şi 
cuvântului lui Dumnezeu. 

Prima referință o găsim în Conciliul din Cezareea (314-316), care men- 
ționează în can. 11 şi 12: să nu fie hirotoniți bărbați înainte de 30 de ani 
fără a cunoaşte adevărurile credinței. La rândul său, primul Conciliu ecu- 
menic (Niceea, 325) precizează în can. 9: să nu fie hirotoniți preoți cei ce nu 
cunosc suficient de bine credința proclamată la Botez. Conciliul din 393, de 
la Hippona, şi cel de după patru ani, de la Cartagina, evidenţiază, din nou, 
necesitatea unei bune pregătiri doctrinare a celor ce se pregătesc pentru a 
deveni clerici. Acest aspect a fost accentuat şi la Sinodul de la Seleucia din 
410, în can. 16, de către Papa Inocenţiu I (401-417). Nu sunt lipsite de im- 
portanță nici directivele date de Papa Grigore I (590-604) în privinţa cu- 
noaşterii Sfintei Scripturi de către cei ce se dedică slujirii preoţeşti. Conci- 
liul din Narbonne (627), în can. 11, apelează la erudiția celor ce sunt admişi 
la Ordinele sacre, iar Conciliul al IV-lea din Toledo (633), în can. 24, a po- 
runcit ca aspiranţii la slujirea preoțească să locuiască toți într-o casă pentru 
a duce o viață comunitară, sub ascultarea şi supravegherea unui „instruc- 
tor iscusit, care se le fie călăuză în învățătură şi virtute”. Urmând această 
dispoziție, numeroase alte concilii şi sinoade particulare au menţionat 
printre cerințele admiterii la starea clericală şi pe cele ale unei bune pregă- 
tiri biblice şi dogmatice. Ca o punere în practică a dispoziţiilor unui sinod 
din 798 ţinut la Rispoia, însuşi împăratul Carol cel Mare (768-814) a po- 
runcit într-o adunare de la Aachen, în 802, ca episcopii să fondeze pe lângă 
reşedinţele lor şcoli pentru viitorii clerici, în care să-i formeze. Pregătirea 
lor era însă foarte sumară din cauza lipsei unor profesori bine instruiți. O 
situaţie similară o întâlnim şi pe lângă mănăstiri. Aici s-au format şcoli 
atât pentru clerici, cât şi pentru călugări. 

În secolul al IX-lea apar primele forme de „seminarii”. Dacă dispozițiile 
privind viața comunitară şi formarea celor ce se pregăteau pentru sfânta 
Preoţie, date de magisteriul Bisericii în secolele IV-VII, aveau un caracter 
particular, din secolul al IX-lea aceste aspecte au avut un caracter de obli- 
gativitate, situaţie evidenţiată şi prin dispozițiile papilor Pascal I (817-824), 
Ioan al VIII-lea (872-882), Honoriu al III-lea (1216-1227), Leon al X-lea 
(1513-1521) etc., dar şi prin documentele unor concilii provinciale sau ecu- 
menice: Moguntiense (813), Roma (826, 853, 1078), Paris (829, 1212), 
Compostela (1056), Lateran (1139, 1215), Florenţa (1517) etc. 

Conciliul Tridentin (1545-1563) a însemnat un pas important în crista- 
lizarea noului tip de seminar. Una dintre directivele trasate de acest conciliu 

în sesiunea a XXIII-a, din 15 iulie 1563, a fost formarea de seminarii diece- 
zane unde să fie educați tinerii ce se pregăteau pentru a deveni preoți. Ca 
modele au fost propuse colegiul fondat de sfântul Ignațiu de Loyola şi cel 
englez, ambele din Roma. După aceste modele s-au fondat numeroase se- 
minarii: în 1564 - la Roma, Rieti şi Eichstät; în 1565 - la Milano; în 1566 - 
la Orvieto; în 1567 - la Verona, Imola şi Benevento etc. Aceste seminarii 
trebuiau să asigure „formarea ascetică, culturală şi practico-pastorală a 
aspiranților la Preoţie într-un ambient închis, sub îngrijirea unor persoane 
demne prin viaţa, cultura umanistică şi religioasă, dar şi prin zelul lor pas- 
toral, sub controlul direct al episcopului diecezan”. 

Un rol important în formarea clerului indigen l-a avut Sfântul Părinte 
Leon al XIII-lea (1878-1903). În numeroasele sale enciclice şi discursuri a 
scos în evidență necesitatea fondării unor seminarii pentru preoții indi- 
geni, în care „trebuie accentuată formarea lor intelectuală, deoarece nu- 
mai astfel pot face față cerințelor poporului lui Dumnezeu”. lată câteva 
precizări din enciclica Ad extremas Orientis oras, emisă la 24 iunie 1893: 


Preotul indigen cunoaşte pe deplin aplecările, caracterul, moravurile, destoinicia, 
istoria, limba poporului său, ceea ce nu le este aşa de uşor preoților străini (...) 
Preotul indigen trăieşte şi moare mulțumit în țara sa, pentru care se jertfeşte 
bucuros: cetățean între cetăţenii săi, el iubeşte şi este iubit. Dacă aruncăm o 
privire în istoria bisericească, vedem că apostolii lui Isus Cristos, oriunde au 
înălțat crucea, au orânduit acolo un cler indigen. Dintre indigeni ei alegeau 
preoți, dintre indigeni ei alegeau chiar episcopi. Acesta a fost obiceiul introdus 
şi urmat de către apostoli. Pontifii romani nu au încetat de a urma exemplul lor 
şi le-au poruncit vizitatorilor apostolici să-şi dea toată silința pentru a alege 
clerul dintre indigeni, oriunde comunitatea creştină ar fi destul de numeroasă. 
Ei bine, ceea ce vedem că s-a făcut cu atâta folos de la începutul Bisericii, noi 
trebuie să păzim cu sfințenie. 


Strădaniile Papei Leon al XIII-lea nu au fost zadarnice, deoarece în timpul 
Papei Pius al X-lea (1903-1914) s-au înființat numeroase seminarii interdi- 
ecezane sau regionale pentru formarea clerului indigen, atât de necesare 
contextului extinderii Bisericii în ținuturile misionare. Abia acum a înce- 
tat formarea clericilor în afara seminariilor. 

Papa Benedict al XV-lea (1914-1922), urmând exemplul Papei Benedict 
al XIII-lea (1724-1730) — care în 1725 a fondat o Congregaţie pentru Semi- 
narii cu scopul de a da directive asupra metodelor şi conținuturilor ce tre- 
buiau să fie însuşite de viitorii clerici —, prin Motu proprio „Seminaria cle- 
ricorum” din 4 noiembrie 1915, a reorganizat această congregaţie, care acum 
este cunoscută sub denumirea de Congregația pentru Educaţia Catolică. 

Sfântul Părinte Papa Pius al XI-lea (1922-1939) este unul dintre suve- 
ranii pontifi ce au accentuat tot mai mult „formarea integrală” a celor ce 

se pregătesc pentru a deveni preoți. Din cele 80 de scrisori şi discursuri 
adresate seminariştilor şi clericilor putem vedea interesul său „pentru cul- 
tura teologică pe care trebuie să o aibă un preot, pentru înlăturarea învă- 
țăturilor greşite, pentru însuşirea unei bune culturi generale profane, pentru 
progresul omenirii” etc. Dintre toate normele date de acest papă, multe nu 
au putut fi concretizate din cauza contextului politic în care se aflau majo- 
ritatea țărilor catolice. Comunismul din Spania, fascismul din Germania şi 
Italia au sistat proiectele de reformă din seminarii. Totuşi, Papa Pius al 
XII-lea (1939-1958) nu a încetat să emită diferite norme privind încurajarea 
vocaţiilor clericale şi dezvoltarea lor autentică. El a adus în seminarii o 
nouă figură a superiorului: se trece de la o formare rigidă la una paternă şi 
informațională. Pe această linie se vor încadra şi directivele Papei Ioan al 
XXIII-lea (1958-1963), mai ales cele date pentru țările de misiuni şi pentru 
cele lovite de „flagelul comunismului”, ţinuturi în care se înființează nu- 
meroase seminarii. 

Pentru această perioadă este de o importanţă capitală Conciliul Ecume- 
nic al II-lea din Vatican (1962-1965), care a avut un aport substanţial prin 
decretul Optatam totius din 28 octombrie 1965, trasând liniile directoare 
pentru formarea seminariştilor. Potrivit acestui Conciliu seminariile se îm- 
part în: seminarii mici şi seminarii mari; seminarii diecezane — care sunt în 
serviciul unei dieceze şi conduse de un episcop — şi interdiecezane sau regio- 
nale — în serviciul mai multor dieceze şi conduse de Sfântul Scaun; seminarii 
pentru clerul diecezan şi seminarii pentru clerul regular etc. Toate aceste 
restructurări au fost coordonate de Papa Paul al VI-lea (1963-1978), care a 
dat norme diverse privind punerea în aplicare a documentelor conciliare. 

Chiar de la începutul pontificatului său, Papa Ioan Paul al II-lea (1978-2005) 
nu a neglijat aspectele menționate mai sus. Mergând pe liniile trasate de 
Conciliul al II-lea din Vatican şi de Papa Paul al VI-lea, el nu a încetat să 
încurajeze vocaţiile din ținuturile de misiuni sau din cele ce se confruntau 
cu diferite greutăţi politice, insistând asupra formării unor preoţi care să 
se identifice tot mai mult cu Cristos. Printre documentele mai importante 
din timpul pontificatului său se înscrie şi noul Cod de drept canonic din 
1983, care dedică formării clericilor 33 de canoane. 

Ca o sinteză a Sinodului episcopilor din 1990, care s-a întrunit pentru a 
analiza situația actuală privind formarea preoților şi seminariştilor, Papa 
Ioan Paul al II-lea a emis la 25 martie 1992 exortația apostolică Pastores 
dabo vobis. Această scrisoare fundamentează întreaga formare a candida- 
ților la Preoţie pe înțelegerea credinţei, insistând asupra „coordonării pro- 
funde care trebuie să existe între diferitele aspecte ale formării umane, 
spirituale, intelectuale şi, în acelaşi timp, asupra finalităţii lor specifice”. 

Aspectele evidenţiate mai sus sunt doar o parte din tezaurul magisterial 
referitor la formarea integrală a seminariştilor. Dacă în primele secole se 
punea accent doar pe câteva cunoştinţe biblice şi pe o credință conformă 
învățăturii Bisericii, în ultimele secole aria cerințelor impuse seminariştilor 
s-a lărgit considerabil. 


Două precizări 


Înainte de a trece la analiza succintă a formelor de seminar de pe teri- 
toriul „Moldovei, trebuie să precizăm ce se înțelege prin termenul „semi- 
nar”. În sens bisericesc, cuvântul este strâns legat de pregătirea spirituală, 
intelectuală, umană şi pastorală a vestitorilor evangheliei, a slujitorilor 
altarului şi ai poporului lui Dumnezeu. Însă în sens laic, mai ales în con- 
textul în care s-a aprobat deschiderea Seminarului Catolic de la Săbăoani 
(1860), „seminar” însemna o şcoală din care se putea face o selecție pentru 
cei care ar fi dorit să urmeze studiile teologice, adică, vorbind în contextul 
zilelor noastre, ar fi un seminar liceal ce îi pregăteşte pe tineri în vederea 
urmării cursurilor universitare teologice. 

Am subliniat aceste elemente introductive şi principalele directive ma- 
gisteriale pentru a putea încadra inițiativele din Moldova în contextul uni- 
versal al formării viitorilor clerici. În continuare vom analiza principalele 
inițiative şi reuşite ale fondării unor seminarii pentru clerul indigen, insis- 
tând asupra demersurilor care au fost necesare deschiderii acestui seminar 
din laşi, în ziua de 29 septembrie 1886. 


Principalele inițiative din Moldova 
privind fondarea unor seminarii 


După ce, la sfârşitul secolului al XIV-lea şi începutul celui următor, s-au 
cristalizat primele forme de organizare teritorială a catolicilor din Moldova, 
în a doua jumătate a secolului al XVI-lea, Moldova - ca, de altfel, întreaga 
Europă orientală - a fost străbătută de un puternic curent misionar pro- 
movat de iezuiţi, prin care se intenţiona reorganizarea formelor adminis- 
trative locale ale catolicilor de pe acele meleaguri. În acest sens, preotul 
iezuit Stanislau Warszewicz, sprijinit de domnul Moldovei, Petru Şchiopul, 
de sfetnicul Bartolomeo Brutti şi de mitropolitul Sucevei, Gheorghe Movilă, 
cu aprobarea cardinalului Aldobrandini, a inițiat un plan ce prevedea înfi- 
ințarea unei episcopii catolice şi a unui seminar pentru clerul indigen la 
Cotnari. Acest plan nu a fost dus la desăvârşire, deoarece, în 1591, domnul 
Petru Şchiopul a fost înlăturat. Planul fusese însă preconizat de sfetnicul 
Bartolomeo Brutti, care a trimis în acest sens mai multe scrisori, căutând 
susținători. 

După sosirea în Moldova a misionarilor franciscani conventuali şi înfi- 
ințarea Episcopiei Catolice de Bacău (1607), preotul Paul Bonnaci, în 1632, 
propunea următoarele într-o scrisoare adresată Congregaţiei De Propa- 
ganda Fide, înființată cu 10 ani în urmă: 


Eu nu văd o altă cale pentru a-i readuce pe aceşti oameni la credinţă şi pentru 
a o păstra, decât să fie făcuţi preoți dintre ei înşişi, care să stea mereu cu ei (...) 
După ce am cutreierat toată Ţara Moldovei mi se pare că Suceava este locul cel 
mai bun, fiind acolo o cetate puternică, pentru a întemeia un seminar de doi- 
sprezece tineri, atât din secuime cât şi din Moldova, care să fie crescuți sub 
disciplina unui episcop italian; aceştia ar sluji apoi ca preoți atât în secuime cât 
şi în Moldova şi astfel ar fi preoți destui şi ar lucra pe întrecute (...) Nobilimea 
din țară mi-a şi vorbit şi m-a rugat să înjgheb şcoala, pentru a-şi da acolo fiii, ca 
să înveţe limba latină (...) Mi se pare foarte necesar de a cheltui de dragul lui 
Dumnezeu spre a face acest seminar, astfel ca tinerii... să crească sub o bună 
disciplină şi sub conducerea bună a unuia care să cunoască felul lor de a fi şi să 
ajungă astfel a fi pătrunşi de ascultare călugărească şi să capete, cel puţin în 
parte, dacă nu întru totul, felul de a fi italian. 


Şi această propunere a rămas fără nici o concretizare practică, din cauza 
nu numai a contextului politic, ci şi a situației economice precare a catoli- 
cilor din Moldova, care nu permitea construirea şi întreţinerea unui seminar. 

O altă inițiativă a apărut după 10 ani. În noiembrie 1642, la Cotnari, s-a 
întrunit un mini-sinod diecezan al franciscanilor conventuali sub conducerea 
prelatului Bartolomeo Basseti, viceprefect al Misiunii din Moldova şi vicar 
general al Episcopiei de Bacău. Împreună cu părintele Simeon Appolini şi 
cu ceilalți preoți care lucrau în Moldova, au elaborat un plan prin care in- 
tenționau să ceară învoire de la Sfântul Scaun pentru a putea înființa un 
Seminar la laşi. Ştim că acest plan a fost prezentat personal de prelatul 
Bartolomeo Basseti Congregaţiei De Propaganda Fide, în şedinţa din 19 ia- 
nuarie 1644, în fața cardinalului Pamfili, secretarul Congregaţiei. Pentru 
clarificarea situaţiei a fost trimis în Moldova episcopul Marcu Bandini, 
care urma să prezinte Congregaţiei observaţiile din această vizită. În drum 
spre Moldova prelatul Basseti a murit, iar episcopul Bandini ( 1650) a întâm- 
pinat numeroase dificultăţi, ceea ce a făcut ca observaţiile sale să nu cores- 
pundă cu dorința mini- -sinodului, şi astfel, planul să nu fie concretizat. 

Întrucât dorinţa misionarilor de a deschide un seminar în Moldova a 
rămas fără nici un rezultat, aceştia au ales tineri din familiile catolice mol- 
dave, dornici de a deveni preoți, şi i-au trimis în seminariile Congregaţiei 
De Propaganda Fide din Italia pentru a se forma. Printre tinerii ce s-au 
format în Italia şi au venit în Moldova ca preoți pot fi amintiţi: loan Bote- 
zătorul Bărcuță, Valentin Bărcuţă - frate cu loan Botezătorul Bărcuţă -, 
Dominic Capră şi Petru Wolff - din Cotnari etc. Un raport anonim despre 

situaţia bisericilor catolice din Moldova, scris în anul 1687, ne arată printre 
preoții pribegi din Polonia pe unul numit Iacob Capră, originar din Baia. 
Din Baia mai sunt menţionaţi şi trei preoți ce poartă numele Grossul: 
Gheorghe, Grigore şi Petru, precum şi unul cu numele Ioachim Wolff. 
Chiar şi la începutul secolului al XIX-lea au mai fost trimişi tineri din Mol- 
dova pentru a studia în seminariile din Roma. În timpul prefectului apos- 
tolic Carol Magni (1832-1838) au fost trimişi la studii doi tineri din Săbă- 
oani - Francisc Cagno şi Carol Andro -— şi unul din laşi - loan-Eugen 
Zapolski. Nici această metodă de a trimite tineri la studii în străinătate nu 
s-a dovedit eficientă, deoarece tinerii recrutați erau din familii înstărite şi 
viitorii preoţi, ori de câte ori erau nesatisfăcuţi sau întâmpinau greutăți, 
părăseau Moldova şi se refugiau în Polonia sau Transilvania. Deci munca 
pastorală revenea şi pe mai departe misionarilor franciscani şi iezuiți. 

La mijlocul secolului al XIX-lea problema misionarismului şi a clerului 
indigen devenise foarte acută. Numărul din ce în ce mai mare al catolicilor 
cerea un număr din ce în ce mai mare de preoți. Misionarii erau de mult 
insuficienți pentru a face față numărului crescând de comunităţi ce trebuiau 
să fie deservite. Italia se confrunta şi ea cu numeroase greutăţi politice, ceea 
ce făcea ca numărul misionarilor italieni să scadă şi să crească proporțional 
numărul misionarilor unguri. La acestea se mai adăuga faptul că nu pu- 
teau cunoaşte bine limba română, ceea ce le îngreuna activitatea pastorală. 

Aceste probleme l-au frământat mult şi pe episcopul vizitator apostolic 
Paul Sardi (1843-1848), care a încercat să rezolve deficienţele sesizate. În 
acelaşi timp, Congregația De Propaganda Fide cerea „exploatarea elemen- 
telor locale şi formarea unui cler indigen”. Cu ajutoarele băneşti primite 
de la Operele Pontificale din Lyon, în anul 1845, episcopul Sardi reuşeşte 
să deschidă Micul Seminar pentru seminariştii indigeni. La început avea 
şase tineri pe care îi întreținea din fondurile personale. Pentru local a folosit 
clădirea de lângă reşedinţa Misiunii, în care funcţionase cea mai veche 
şcoală populară din laşi, încă din anul 1817. Relatarea misionară din anul 
1817 a prefectului misiunii, preotul Iosif Bonaventura Berardi, consem- 
nează că aici era şcoala parohiei, unde „se preda gratuit elevilor în limba 
română, maghiară şi germană. Elevii catolici şi chiar ortodocşi învățau aici 
scrierea şi cititul”. Episcopul Sardi voia să înființeze şi o şcoală superioară 
din care să poată recruta tineri pentru studii teologice. Episcopul a luat 
această inițiativă fără a face multă publicitate în Moldova, pentru a nu trezi 
bănuială în rândul confraţilor săi misionari şi pentru ca intenția lui să nu 
fie interpretată greşit. Dintre elevii acestui seminar, în vara anului 1846, 
episcopul Sardi i-a trimis pentru studii superioare la Roma pe Gheorghe 
Bauer, originar din Cluj şi stabilit la Iaşi, şi pe Samuil Cadar, originar tot 
din Cluj, iar în 1847, şi pe fratele lui Gheorghe Bauer. Dintre aceştia a 


SEMINARUL DIECEZAN... DE LA ÎNFIINȚARE PÂNĂ ÎN ANUL 1948 21 


ajuns preot doar unul. În anul 1847 Micul Seminar avea 12 seminarişti. 
Pentru a-i forma, episcopul Sardi l-a adus special din Galiția pe preotul 
iezuit Dionisie Zachaczewski. Acest seminar şi-a încetat activitatea în anul 
1848, o dată cu moartea fondatorului, episcopul Paul Sardi (f 19 noiembrie). 

O altă inițiativă de proporții a fost şi cea din octombrie 1858. Inițiativele 
episcopului Sardi au fost preluate gi continuate de episcopul Antonio De 
Stefano (1848-1859). Acesta era prieten apropiat al lui Mihail Kogălniceanu 
(1817-1892). Sub influența episcopului, programul Partidului Unionist 
prevedea la punctul 25 „organizarea clerului catolic cu toate instituțiile 
necesare”. La 14 august 1860, Mihail Kogălniceanu, care era ministrul 
Cultelor, aducea la cunoştinţa Misiunii Catolice din Moldova că „dorința 
guvernului este ca Seminarul Catolic să se înființeze în satul Săbăoani”. 
Tratativele ulterioare au convenit ca locul pentru deschiderea Seminarului 
să nu fie satul Săbăoani, ci oraşul Iaşi. În acest scop, Camera Electivă acordă 
un ajutor pentru organizarea unui început de Seminar catolic. Dintr-o scri- 
soare adresată episcopului catolic din Iaşi, la 12 octombrie 1860, reiese ca 
Seminarul catolic să fie deschis la Iaşi pe lângă Seminarul ortodox, deoarece 
ambele trebuiau să urmărească acelaşi scop: naționalizarea clerului. La 15 oc- 
tombrie acelaşi an, „Ministeriul Cultelor şi alu Instrucţiunei Publice din 
Moldova” cerea „locţiitorului episcopului din Iaşi” să aştepte „soluționarea 
deschiderii Seminarului până la întrunirea ministerului, unde se va înainta 
spre aprobare proiectul, programul şi statutul necesar organizării Semina- 
rului”. La 17 octombrie 1860, delegatul episcopului din Iaşi în vederea so- 
luţionării organizării Seminarului, preotul Eugen Zapolski, îi scria minis- 
trului Cultelor că scopul Seminarului trebuie să fie pregătirea de elemente 
necesare pentru clerul catolic din Moldova, iar locul cel mai potrivit pentru 
localul Seminarului ar fi pe lângă reşedinţa episcopului, ca să-l poată su- 
praveghea. 

După mai multe schimburi de scrisori, cu aprobarea Ministerului Cultelor 
şi al Instrucțiunii Publice, Misiunea Catolică din Moldova a întocmit un 
Proiect de Regulament pentru acest Seminar. Acest proiect a dat naştere la 
vii discuții şi controverse, pentru că multe dintre punctele sale nu conve- 
neau practicii multiseculare a Bisericii Catolice. Cu toate acestea, înainte 
de a demisiona din funcția de director al Departamentului Cultelor din 
cadrul ministerului menționat mai sus, V. A. Urechia s-a străduit să favo- 
rizeze organizarea Seminarului Catolic din laşi, alocând în 1860 suma de 
12.000 lei în acest sens. Revenind la conducerea Departamentului în 1864, 
V. A. Urechia a repus în discuţie problema Seminarului catolic. 

După numeroase demersuri, la 16 octombrie 1864, apare în Monitorul 
Oficial decretul domnesc semnat de domnitorul Alexandru loan Cuza 
(1859-1866) pentru „înființarea unui Seminar în România de peste Milcov”, 


22 DIALOG TEOLOGIC 18 (2006) 


iar la 20 octombrie acelaşi an apare şi „Regulamentul Seminarului Catolicu 
din România de preste Milcov”, aprobat prin decretul domnesc nr. 1400, 
semnat de ministrul Justiţiei, Cultelor şi Instrucțiunii Publice, N. Crețu- 
lescu. Acest regulament a fost tradus în limba latină şi înaintat Congrega- 
tiei De Propaganda Fide la 23 decembrie 1864. Regulamentul Seminarului 
a fost conceput diferit față de Proiectul de Regulament pe care-l înaintase 
Misiunea Catolică în 1860, fiind introduse numeroase afirmații ce nu au 
putut fi aprobate de autoritatea eclezială competentă, ca, de exemplu: re- 
cunoaşterea numirii unui preot, interzicerea colectării de bani pentru în- 
treținerea clerului, limitarea numărului de candidaţi ce voiau să se înscrie 
în seminar, problemele Seminarului trebuiau să fie rezolvate de Ministerul 
Instrucțiunii Publice etc. 

Ministrul V. A. Urechia a insistat şi pentru închirierea clădirilor de pe 
strada Colonel Langa, unde urma să se deschidă Seminarul Catolic din 
Iaşi. Aceste intervenții au stârnit multe opoziții din partea mai multor fo- 
ruri, cu toate că guvernul se arăta favorabil catolicilor pentru a-i scoate de 
sub protectoratul Austriei. Aceste probleme, însoţite de opoziţia categorică 
a Congregaţiei De Propaganda Fide de a accepta regulamentul de funcțio- 
nare a Seminarului, deoarece Statul voia să se amestece în chestiunile ca- 
nonice ale Bisericii, au făcut ca tratativele enumerate mai sus să nu fie 
soluționate şi concretizate. În urma acestor discordanţe dintre Biserică şi 
Guvern, problema deschiderii Seminarului decretată de Guvern a rămas defi- 
nitiv abandonată şi, nu după mult timp, a avut loc abdicarea domnitorului 
Alexandru loan Cuza (23 februarie 1866), care semnase actul de înființare. 

În aşteptarea limpezirii discuţiilor cu Guvernul român privind deschi- 
derea Seminarului, episcopul Iosif Salandari (1864-1873) l-a chemat la laşi 
pe părintele Dominic Bartozzetti, ca să conducă Seminarul în cazul în care 
s-ar fi deschis. La 18 martie 1869, prelatul C. Barnatisi, prefectul Congre- 
gaţiei De Propaganda Fide, îi scria episcopului din Iaşi, Iosif Salandari, că 
atitudinea pe care a luat-o refuzând deschiderea unui Seminar decretat de 
guvern a fost foarte bună. După ce a luat parte la lucrările Conciliului I din 
Vatican, episcopul Salandari a insistat din nou pentru obținerea aprobării 
deschiderii unui Seminar pentru clericii indigeni. Însă nici de această dată 
nu s-a primit avizul favorabil. 

Toate aceste inițiative nu au fost de lungă durată. Ele au fost doar la 
nivel teoretic sau, atunci când începeau să se concretizeze practic, din lipsa 
unui personal calificat sau din lipsa bunurilor materiale, nu puteau fi du- 
rabile. Abia după înființarea unei episcopii autonome s-a putut cristaliza şi 
proiectul unui Seminar diecezan de care era aşa de mare nevoie, deoarece 
misionarii nu mai puteau face față numărului crescând al catolicilor din 

Moldova şi necesitatea unui cler indigen era evidentă pentru o pastoraţie 
în spiritul directivelor Bisericii. 


Înfiinţarea Seminarului Diecezan „Sfântul Iosif” din Iaşi 


Înainte de a trece la analiza propriu-zisă a demersurilor ce au favorizat 
deschiderea Seminarului diecezan, credem că sunt binevenite câteva date 
despre contextul social şi cultural al catolicilor din Moldova. Pe fondul re- 
voluţiei social-economice ce a bântuit întreaga țară în secolul al XIX-lea s-au 
putut sesiza importante mutații pe plan social, deoarece populația Moldo- 
vei se afla într-o continuă mişcare. Amintim aici doar creşterea demografică 
ce a caracterizat sfârşitul secolului trecut şi faptul că majoritatea popula- 
ției trăia la sate (peste 80%). În ciuda revoluţiei industriale, țărănimea a 
continuat să reprezinte clasa socială cea mai însemnată din societate. În 
această categorie socială se încadrau majoritatea catolicilor din Moldova la 
sfârşitul secolului al XIX-lea. În Misiunea din Moldova erau aproape 65.000 
de catolici, care trăiau într-un teritoriu cu aproximativ 2.000.000 de locui- 
tori, dintre care 300.000 erau evrei, 40.000 erau protestanți, iar restul or- 
todocşi. Pentru cei 65.000 de catolici, dispersaţi şi separați de distanțe 
mari, dintre care unii erau bătrâni sau bolnavi, erau 26 de parohii cu 23 de 
preoți. Catolicii dispuneau de 37 de biserici din piatră, 60 din lemn şi 15 
capele. Din cauza acestor neajunsuri, mulți dintre catolici trăiau fără în- 
grijire spirituală, fără preoţi, fapt ce impunea ca în Moldova să fie mai 
mulţi clerici, să fie create noi parohii, să fie fondate mai multe şcoli, colegii 
etc. În ceea ce priveşte nivelul de cultură al catolicilor din Moldova, sunt 
elocvente constatările misionarilor iezuiţi ce au activat în Vicariatul Apos- 
tolic de Iaşi: „În ceea ce priveşte institutele şcolare erau: două colegii pen- 
tru fete aparținând surorilor sioniste, unul la Iaşi şi unul la Galaţi, trei 
şcoli grădinițe, două şcoli pentru lucrări manuale feminine...” 

După înființarea Arhiepiscopiei Romano-Catolice de Bucureşti, la 27 
aprilie 1883, mulți misionari credeau că Papa Leon al XIII-lea (1878-1903) 
intenționa să înglobeze canonic Vicariatul Apostolic de Iaşi la Arhidieceza 
recent înființată, asemenea Unirii Principatelor, care avusese loc cu 24 de 
ani în urmă. Aceste speculaţii se bazau şi pe faptul că demersurile în vederea 
înființării Arhiepiscopiei de Bucureşti s-au purtat în secret, aşa cum s-a 
întâmplat, de altfel, şi cu cele referitoare la înființarea Episcopiei de Iaşi. 
La 27 iunie 1884, prin bula papală Quae in christiani nominis incrementum, 
acelaşi papă hotăra încetarea Vicariatului Apostolic al Moldovei, care ființa 
din 1818, şi decreta înființarea Episcopiei Catolice de laşi. Episcop a fost 
numit Nicolae Iosif Camilli, fost vizitator apostolic între 1881-1884, numit 
episcop de Mosynopolis la 16 septembrie 1881, iar la 27 iunie 1884, episcop 

titular de Iaşi. Misiunea principală pe care i-a încredințat-o papa Leon al 
XIII-lea — care „stăruia în nenumărate ocazii ca din ţinuturile misionare să 
iasă preoți indigeni, care sunt mai buni cunoscători ai moravurilor poporu- 
lui din sânul căruia sunt” — a fost aceea de a ridica un cler indigen pentru 
pastorația catolicilor din Dieceza de laşi, ceea ce impunea deschiderea unui 
Seminar diecezan. Această urgență s-a observat din faptul că în timpul 
Vicariatului Apostolic al Moldovei s-a sesizat lipsa acută de preoți din cauza 
ritmului rapid de creştere a populaţiei catolice. Condiţiile grele în care tră- 
iau misionarii şi cheltuielile mari pentru întreţinerea lor au generat această 
idee fundamentală din decretul de înființare a Episcopiei Catolice de Iaşi. 

Chiar înainte de înființarea Episcopiei de Iaşi, după o audiență pe care 
a avut-o la Papa Leon al XIII-lea, în 1882, episcopul Camilli scria că Sfântul 
Părinte l-a îndemnat să înființeze un Seminar pentru clerul diecezan sau 
să pună în practică ceea ce stabilise cu superiorul general al Ordinului 
Franciscan, şi anume deschiderea unui Seminar franciscan. Din primele 
schimburi de scrisori reiese că au căzut de acord ca la laşi să se deschidă 
un Seminar pentru clericii profeşi ce ar fi dorit să rămână în misiune, dar 
relatările ulterioare evidenţiază altceva. La 10 august 1883, episcopul Ca- 
milli prezintă într-o scrisoare adresată Congregaţiei De Propaganda Fide 
proiectul de reformă privind o mai bună pastoraţie în Missio Moldavica. 
Principalele linii trasate de episcop au fost: trimiterea de noi tineri misio- 
nari în Moldova; deschiderea unui seminar mic în Misiunea din Moldova; 
expedierea unui fond pentru misionarii bătrâni şi bolnavi. În răspunsul 
dat acestei scrisori, la 13 decembrie acelaşi an, Congregația De Propaganda 
Fide a subliniat necesitatea formării în Moldova a unui cler indigen secu- 
lar, pentru care a sugerat deschiderea unui Seminar sau a unui colegiu. În 
afară de această inițiativă, se subliniase necesitatea deschiderii unui pro- 
bandat şi a unui noviciat pentru tinerii ce vor să opteze pentru Ordinul 
Serafic. Pe lângă acestea, prefectul Congregaţiei, cardinalul Giovanni Si- 
meoni, a insistat asupra deschiderii unei case pentru călugări şi a coabitării 
acestora. 

În paralel cu inițiativele evidențiate mai sus, episcopul Camilli a dus 
tratative cu iezuiţii din Provincia Galiţia pentru a veni la conducerea semi- 
narului pe care îl preconiza. Auzind de aceste intenţii, regele Carol I şi 
ministrul Cultelor şi Instrucțiunii Publice îl sfătuiesc pe episcop, pentru a 
evita neplăceri din partea altora, „să aducă misionari francezi sau italieni, 
nu unguri”, pentru a prelua conducerea Seminarului. De asemenea, l-au 
sfătuit să aibă drept punct de plecare pentru înființarea Seminarului Şcoala 
Parohială de pe lângă Episcopia de laşi. Totuşi, episcopul Camilli îi cheamă 
pe iezuiții polonezi, care au preluat, în 1885, conducerea Şcolii Parohiale şi 
urma să definitiveze Statutul şi Regulamentul Seminarului. 

În vederea deschiderii Seminarului diecezan, preotul Henric Jackowski, 
provincialul Societăţii lui Isus din Galiţia, l-a anunțat, la 28 iunie 1885, pe 
episcopul Camilli că „îi va putea pune la dispoziţie chiar la începutul lunii 
iulie doi preoţi iezuiți”, pr. Leopold şi pr. Habeni, apoi încă unul, urmând 
să vină personal la laşi pentru a conveni asupra „activităţii pe care o vor 
desfăşura părinţii iezuiți în Dieceza de laşi”. Având aceste garanții, la 11 iu- 
lie 1885, episcopul Camilli i-a cerut cardinalului Simeoni aprobarea înfiin- 
țării unui „Seminar diecezan în oraşul Iaşi, ținând cont că are deja patru 
preoți iezuiți la Iaşi”. În încheierea acestei scrisori, episcopul se arăta foarte 
optimist, deoarece era convins că „nu se poate refuza o necesitate aşa de 
stringentă pentru tânăra Dieceză de laşi”: „Sper ca Sfânta Congregaţie De 
Propaganda Fide să-mi aprobe această dorință. După părerea mea, este 
unicul mod de a avea un cler indigen, nu pentru a înlocui acum preoții din 
parohiile existente, ci pentru a fonda altele noi, care sunt foarte necesare”. 

Având toată încrederea în soluționarea cererii sale din partea Congrega- 
tiei De Propaganda Fide, episcopul Camilli a continuat tratativele cu pă- 
rinţii iezuiţi sosiți la laşi şi cu provincialul acestora, pr. Henric Jackowski. 
În scurt timp s-a ajuns la un consens, iar în ziua de 1 august 1885 s-a în- 
cheiat un Pactum, care a fost semnat şi convenit de ambele părți. Din acest 
acord se poate observa clar că iezuiții doreau neapărat să deschidă un cole- 
giu, şi nu un seminar, episcopul putând deschide Seminarul când ar consi- 
dera necesar. Despre deschiderea acestui colegiu, documentele din arhivele 
cercetate nu menționează ceva precis. 

Această convenţie, redactată în limba latină, cuprinde şapte puncte şi 
conține următoarele: 


1. Societatea lui Isus din Provincia Galiciana preia conducerea şcolii parohiale 
de băieţi care se afla lângă biserica catolică din laşi. Ea va fi transformată în 
Colegiu la timpul potrivit, conform normelor canonice care sunt în vigoare în 
„Societatea lezuită”. 

2. Scopul acestei şcoli existente care va fi în viitor Colegiu: 

a) Episcopul să dea un ajutor pentru ca să fie educați copiii care tind spre un 
ordin ecleziastic; 

b) Să fie formaţi în spiritul bunelor moravuri şi al aprofundării altor ştiinţe 
chiar tineri care sunt în grija părinţilor iezuiți (interni sau externi) care frec- 
ventează alte şcoli; 

c) Episcopul este liber să conducă Seminarul după regulile canonice în vigoare 
şi să-i încredinţeze direcțiunea sau „Societăţii lui Isus” sau oricăror altor preoți 
din clerul regular sau secular. 

3. Conducerea şcolii, respectiv a Colegiului, este încredințată părinților „Socie- 
tăţii lui Isus” conform constituțiilor lor, fără a fi subordonați unei alte Institu- 
ţii. Părinţii Societăţii lui Isus se vor strădui ca în educarea tinerilor să insiste 
asupra îndemnurilor înțelepte ale Papei Leon al XIII-lea. 

4. Dacă Episcopul va dori să pregătească clerici în vederea ordinelor sacre, pă- 
rinţii „Societăţii lui Isus” vor trebui să le predea ştiinţele teologice, până când 
se va fi înfiinţat un Seminar diecezan canonic. 

5. În acest scop Episcopul va acorda „Societăţii” în mod treptat: 

a) locuința aşezată alături de reşedinţa sa, în perimetrul bisericii parohiale, ca 
şi celelalte bunuri şi proprietăţi care îi aparțin, dar rămân totuşi în administra- 
ţia Scaunului episcopal; 

b) pentru patru iezuiţi va plăti anual 750 franci pentru fiecare atât timp cât este 
necesar acest lucru; 

c) pentru elevii care vor fi educați pentru Dieceză li se va asigura întreţinerea 
necesară, conform convenției care se va încheia. 

6) În casa pe care Episcopul o oferă părinţilor „Societăţii” le va îngădui acestora 
să pună începuturile Colegiului şi prin urmare ale şcolii parohiale, să instituie 
superiori şi să admită elevi cât va permite spaţiul. Îndată ce va fi garantat sufi- 
cient numărul copiilor sau tinerilor aspiranți la statutul ecleziastic, Episcopul 
va deschide Seminarul în această casă acum încredinţată părinților „Societă- 
ţii”. Când spaţiul şi dispoziția casei o va permite şcoala şi internatul vor putea 
fi în acelaşi spaţiu, astfel încât să le fie seminariştilor interni şi altor elevi laici 
comunitate prin locuinţă, dar cu totul separat prin disciplină. Dacă casa încre- 
dințată fiind Seminarului va fi insuficientă internatului şi şcolii, Episcopul va 
căuta o altă casă care să cuprindă atât Colegiul cât şi conventul. 

7) Pe lângă aceste servicii, iezuiţii vor putea lua şi altele, fără a periclita viața 
Colegiului, dar nu vor prelua administrarea propriu-zisă a parohiilor sau ser- 
vicii permanente în mănăstiri de maici, pentru că Legile „Societăţii lui Isus” le 
interzic să aibă în grijă mănăstiri de călugărițe sau alte femei, sau să conviețuiască 
în aceeaşi casă. Le pot ține însă exerciţii spirituale şi le pot asculta spovezile de 
trei sau patru ori pe an. Este interzis să meargă în alte scopuri în mănăstiri. 


L.S. Fr. Nicolaus Ioseph Camilli 
Episcop de laşi 
L.S. Henricus Jenkowski S.J. 
Superiorul Provincial al Societății lui Isus din Galiția 


Între timp, printr-o scrisoare din 13 august 1885, episcopul Camilli a 
fost asigurat de cardinalul Giovanni Simeoni de posibilitatea deschiderii 
Seminarului diecezan. Cu o oarecare întârziere față de data fixată anterior, 
la 25 august au sosit la Iaşi alți doi preoți iezuiți: Francisc Habeni, ca su- 
perior al noii Misiuni, şi Victor Kalabis, coadiutor. Ei urmau să locuiască 
lângă reşedinţa episcopului. După toate demersurile necesare, preoții iezuiți 
au început munca didactică în Şcoala Parohială de pe lângă catedrală. Pre- 
oții polonezi, însuflețiți de părintele Habeni, superiorul şcolii, aduc roade 
frumoase. Într-o scrisoare din 11 ianuarie 1886, episcopul Camilli se arăta 
foarte mulțumit de munca acestor „trei flori: Wagner, Herden şi Habeni”, 

scriind provincialului de Galiția despre schimbările semnificative ce au 
avut loc în „şcoala episcopiei”. 

Având aprobările necesare şi baza spirituală asigurată, episcopul Ca- 
milli urma să soluţioneze şi baza materială: clădiri, fonduri pentru întreți- 
nere etc. Corespondenţa purtată de episcop în acest sens ne dovedeşte op- 
timismul său. Cu un adevărat spirit de umilință, episcopul a apelat la 
numeroase parohii şi organizaţii din Franţa, Italia, Belgia şi Germania în 
speranța dobândirii fondurilor necesare. Domnul l-a ajutat şi „planul său 
de ani” s-a concretizat. Astfel, având sprijinul a patru iezuiţi (pr. Francisc 
Habeni, pr. Ernest Herden, pr. Augustin Wagner şi un magistru) şi aprobarea 
Congregaţiei De Propaganda Fide, la 29 septembrie 1886, „sub auspiciile 
Celui Preaînalt şi a şefului milițiilor cereşti: Arhanghelul Mihail”, episco- 
pul Camilli declară deschis Seminarul Catolic al Episcopiei de Iaşi. 

Din cauza lipsei fondurilor necesare construirii unui edificiu propriu, 
Seminarul a fost deschis în clădirea folosită şi de episcopul Sardi, clădire 
restaurată şi dată în folosință la 10 octombrie 1886, în ziua sfântului Fran- 
cisc Borgia, când s-a celebrat o sfântă Liturghie solemnă; au mulțumit 
împreună Domnului pentru marele dar pe care l-a făcut Bisericii din Mol- 
dova şi au implorat ajutorul divin în rezolvarea problemelor ce se vor ivi pe 
viitor. Rector al Seminarului a fost numit pr. Francisc Xaveriu Habeni, 
care era şi superior al Misiunii iezuiţilor de la Iaşi. 


Din istoria Seminarului 


Chiar de la deschiderea seminarului, episcopul Camilli a ținut să traseze 
liniile după care se va ghida funcționarea internă a acestei instituţii, pre- 
cum şi normele necesare unei bune desfăşurări a activităţii de formare a 
candidaţilor la Ordinele sacre, norme ce sunt cuprinse în cele 20 de pagini 
ale Constitutiones et Regulae qaedam Seminarii Catholici Jassiensis. Re- 
gulamentul a fost redactat în limba latină şi cuprinde două părți: Constitu- 
tiones (25 articole) şi Regulae („Reguli pentru conversație”, „Reguli comune”, 
„Reguli de şcoală”, „Reguli privind îngrijirea sufletului”, „Reguli ce trebu- 
ia respectate în dormitor” etc.). 


Exemple: 


e) declarația scrisă a părinților că: 

1) dau fiului lor libertatea de a se preoți; 

2) nu vor face nimic spre a-l determina să iasă din Seminar; 

3) îl vor primi înapoi dacă superiorii vor dovedi că nu are chemare ori că nu 
este sănătos; 

4) nu vor cere ca să-i viziteze decât în caz de moarte; 

5) nu vor cere nici un ajutor material de la fiul lor preot, afară de cazul mizeriei 
grele. 


* Pentru ca să urmeze vocaţia divină, elevii trebuie să smulgă de la ei tot ceea 
ce îi ţine legaţi de părinţi, rude, prieteni sau cunoscuţi. Spre ajungerea acestui 
scop nimeni nu va putea scrie scrisori fără învoirea cuvenită de la superiorul 
Seminarului şi nu le va primi până nu le va citi el mai înainte. 


Reguli 
* Afară de zilele de vacanţă şi de exerciţii spirituale, la masa de prânz — după 
citire — se va vorbi franțuzeşte, iar la cea de seară nemţeşte. 


*. Afară de zilele de vacanţă, de zilele de duminică şi sărbători, luni, miercuri 
şi vineri între orele 13,00-13,30 şi 19,45-20,00 se va vorbi nemţeşte, iar marți, 
Joi şi sâmbătă - la aceleaşi ore - se va vorbi franţuzeşte. 


* Modul de agrăire în limba română - pentru clerici este «Domnia ta» sau 
«Dumneta», în rest «Tu». 


*. Toţi se vor striga pe numele de familie, nu pe cel de botez şi cu atât mai puţin 
pe porecle. Dacă sunt mai mulţi elevi cu acelaşi nume, rectorul decide modul de 
chemare. 


*. În sala de clasă, la dormitor şi la masă, toți şi fiecare stă la locul şi cu vecinii 
rânduiţi de prefect. 


* In timp de studiu fiecare se va ocupa cu materiile de studiu. Dacă cineva so- 
coteşte că are timp liber, să ceară de la superiori ceva ca să-l poată ocupa. 


* Nimeni nu va studia ceva străin, fie limbă ori tratat special, fără aprobarea 
superiorului. 


*. Cei care studiază filosofia şi teologia vor face în vacanțe 1/2 oră lectură spiri- 
tuală după Sfânta Liturghie. 


* Fără învoire specială de la prefect sau de la bidelul general nimeni nu poate 
intra în dormitor. 


* In dormitor va fi ordine perfectă în scrin. Ghetele se vor curăţi de 3 ori pe 
săptămână, afară de plimbare când se vor curăţi imediat. 


*. In dormitor e tăcere perfectă. Se va vorbi numai ceea ce este absolut necesar şi 
în şoaptă. 

* Lucrurile care nu mai sunt bune se vor arăta prefectului înainte de a fi arun- 
cate. 


*. Curăţenia în dormitor şi sălile de clasă se va face numai în timpul stabilit de 
program. 

* Nu-i permis a privi afară pe geamul dormitorului. 
*. Cine doreşte ca părinţii să-i cumpere ceva va cere învoire de la superiori. 
*. Toţi trebuie să se străduiască a învăţa să cânte în biserică. 


Primul an şcolar a început cu trei elevi, după care au fost primiți încă 
şase. Formatorilor din Seminar li s-a alăturat şi părintele Felix Wiercinski, 
care a muncit „fără preget pentru ridicarea şi propăşirea Seminarului, fapt 
pentru care a fost stimat şi iubit de toți”. În vara anului 1887 au mai fost 
primiți încă cinci elevi şi, treptat, numărul seminariştilor a crescut consi- 
derabil. La 1 noiembrie 1891 primesc prima tonsură şi haina clericală în 
catedrala episcopală din Iaşi primii elevi ai Seminarului, dintre care nouă 
au fost hirotoniți subdiaconi, la 20 noiembrie 1894, de episcopul Camilli 
înainte de a părăsi Dieceza de laşi 

La 25 ianuarie 1895 a fost primit noul episcop al Diecezei de Iaşi, Domi- 
nic Jaquet. Acesta poate fi considerat al doilea fondator al Seminarului, 
deoarece lui i se datorează clădirea edificiului de pe Copou, între 1901-1904, 
care a avut ca destinaţie inițială să fie internat pentru Institutul „Cipariu”. 
În acest local s-a mutat Seminarul în ziua de 18 iunie 1907. Ca şi predece- 
sorul său, episcopul Jaquet a avut o grijă deosebită față de Seminar. Exce- 
lența Sa a avut bucuria de a culege „primul fruct al Seminarului”, întrucât 
la 29 septembrie 1895 a sfințit primul preot al Seminarului şi al Diecezei: 
Petru Albert Pal din Pildeşti. După câteva luni, la 14 ianuarie 1896, a fost 
sfințit preot un al alt seminarist, Diomede Ulivi din Hălăuceşti, care a pre- 
luat conducerea Seminarului între anii 1907-1909, 1910-1911, 1920-1923, 
1927-1930. 

Revenind la conducerea Diecezei de Iaşi, la 16 decembrie 1903, arhiepisco- 
pul Camilli a găsit situația mult schimbată. Întrucât nu a prevăzut finali- 
tatea Institutului „Cipariu”, în anul 1906 a desființat acest colegiu, iar la 
26 noiembrie 1906, părinţii iezuiţi au renunţat la conducerea Seminarului 
şi s-au întors în Galiţia. După 20 de ani de activitate în Seminarul Catolic 
din laşi, părinţii iezuiți au putut scrie în Jurnalul lor: „mari mutații s-au 
petrecut în regimul nostru... Domnului trebuie să-i mulțumim pentru a 
rămâne statornici”. Cu plecarea părinţilor iezuiți putem spune că s-a în- 
cheiat o primă etapă din istoria Seminarului diecezan. 

După ultimele evenimente pe care le-am consemnat, conducerea Semi- 
narului a fost încredințată preoților diecezani. La 3 ianuarie 1907 a fost 
numit rector provizoriu pr. Iosif Clofanda, iar la 10 ianuarie acelaşi an, 
pr. Diomede Ulivi. După ce s-au pus bazele noii structuri a Seminarului, 
s-a primit un nou curs de seminarişti. Chiar de la începutul mandatului 
său, părintele Ulivi a insistat şi reuşit să transfere Seminarul, care „întâmpina 

greutăți foarte mari din cauză că era în acelaşi local cu şcoala primară”, în 
clădirea de pe Copou, fapt concretizat în ziua de 18 iunie 1907. În ciuda 
realizărilor pe care le avea, la 13 aprilie 1909, pr. Diomede Ulivi a demisio- 
nat din funcţia de rector al Seminarului, motiv pentru care episcopul Ca- 
milli a cerut ajutorul Congregaţiei „Sfântul Vincențiu de Paul” şi, la înce- 
putul anului şcolar 1909-1910, a fost numit rector preotul lazarist Eugen 
Germond. Acesta n-a rămas la conducerea Seminarului decât până la finele 
anului 1910 şi, întrucât n-a putut fi înlocuit de un alt preot lazarist, episcopul 
Camilli a apelat la ajutorul Congregaţiei „Sfântul Francisc de Sales”. De- 
oarece salezienii au răspuns negativ solicitării, episcopul Camilli a încre- 
dințat conducerea Seminarului „tinerilor preoți ieşiţi de pe băncile acestei 
instituţii”. În perioada imediat următoare s-a putut constata o revigorare 
a pregătirii viitorilor clerici, chiar dacă la conducerea Seminarului s-au 
perindat mai mulți rectori şi profesori. 

Ziua de 30 decembrie 1915 a fost o zi de doliu pentru întreaga Dieceză, 
deoarece, în urma unei boli îndelungate, arhiepiscopul Nicolae Iosif Camilli 
a părăsit această viață, lăsând posterităţii „o lucrare pe care a întreținut-o 
din răsputeri ca să nu se năruie”. Conducerea Diecezei i-a fost încredințată 
preotului Ulderic Cipolloni, care, asemenea tuturor episcopilor şi adminis- 
tratorilor apostolici, a vegheat la buna desfăşurare a activităţii seminariale. 

Întrucât, la 14 august 1916, România a declarat război Austro-Ungariei, 
cursurile seminariale au fost sistate, iar clădirea a fost folosită ca spital 
militar până în 1918. Seminariştii mai mari au fost înrolați în armată, unii 
chiar în Crucea Roşie, iar cei mai mici au plecat acasă. După terminarea 
războiului, la 24 iunie 1918, clădirea Seminarului a fost retrocedată Episco- 
piei, care, la 10 septembrie acelaşi an, a închiriat-o pentru un an Ministe- 
rului de Război. În luna octombrie a anului 1920, aceeaşi clădire a fost 
ocupată abuziv de Universitatea „Alexandru loan Cuza” şi folosită sub 
denumirea de „Căminul Latin”. 

În ciuda acestor privaţiuni, la 31 octombrie 1918, cursurile seminariale 
se reiau în clădirile de lângă sediul Episcopiei, dar nu pentru mult timp, 
deoarece, din cauza localului nesatisfăcător, în anul 1919 seminariştii sunt 
trimişi să-şi continue studiile în Italia, la Roma, Sarzano şi Genova. Astfel, 
Seminarul se închidea din nou. 

O dată cu numirea noului episcop de Iaşi în persoana mons. Alexandru 
Cisar, la 25 august 1920, s-a pus problema redeschiderii Seminarului. Acesta 
s-a deschis la 18 octombrie 1920, tot în clădirea de lângă Episcopie, deoarece 
clădirea de pe Copou nu a fost eliberată. Pentru evacuarea acesteia au fost 
duse tratative numeroase: la 22 octombrie 1921, 13 octombrie 1924, 9 mar- 
tie 1925, 10 octombrie 1926, 24 noiembrie 1926, 16 ianuarie 1927, 23 au- 
gust 1927. Orice încercare de retrocedare a clădirii era nesatisfăcătoare 

pentru Seminar, până în 1929, când Nunţiatura din Bucureşti lansează un 
protest către Ministerul de Externe şi obține eliberarea imobilului în cauză. 
Clădirea a fost predată la 26 octombrie, iar în urma reparațiilor suportate 
de Universitatea „Alexandru loan Cuza”, în luna noiembrie 1929, Semina- 
rul s-a mutat din nou în clădirea de pe strada Comănescu. 

Venirea la conducerea Diecezei de laşi, la 25 septembrie 1925, a episco- 
pului Mihai Robu a însemnat o nouă relansare a activității Seminarului. În 
1927 îl recheamă pe mons. Diomede Ulivi, îi încredințează pentru a treia 
oară conducerea Seminarului şi sunt primiți 57 de elevi, din care va rezulta 
seria cu cel mai mare număr de preoți pe care l-a avut până acum Seminarul 
Catolic din laşi: 1939 - 33 de preoţi. Pentru formarea acestor elevi, episco- 
pul Robu a considerat imperios necesară readucerea preoților iezuiţi, „care 
au pus bazele Seminarului şi au adus roade frumoase”. Această intenţie 
s-a concretizat în toamna anului 1930, când au sosit la laşi mai mulți pre- 
oți iezuiţi în frunte cu părintele Felix Wiercinscki, care a fost numit rector 
al Seminarului. La 25 iunie 1932 acesta a părăsit Seminarul, rămânând 
pentru seriile de elevi pe care i-a format „un model de trăire creştinească, 
de preot-păstor şi profesor”, motiv pentru care la conducerea Seminarului 
au rămas în continuare preoții iezuiți. 

În toamna anului 1936 s-au sărbătorit 50 de ani de la înființarea Semi- 
narului diecezan. Cu această ocazie au fost invitați toți parohii din Dieceză 
împreună cu câte trei enoriaşi. S-a organizat, pe lângă Liturghia pontificală 
cu Te Deum, un spectacol frumos în fața autorităţilor, a preoţilor şi a dele- 
gaţiilor venite din parohiile Diecezei. În acel an 


s-a încheiat un capitol glorios din istoria Seminarului. A fost anul jubileului de 
aur, anul care a înscris o pagină de glorie în cartea de aur a Seminarului. Timp 
de 50 de ani, seminarul, cu toată vitregia timpurilor şi cu puhoiul greutăților 
prin care a trecut, şi-a continuat menirea măreaţă. Roadele au fost puţine, dar 
prețioase (...) În timpul celor 50 de ani de la fondarea Seminarului, ca dintr-un 
focar, au plecat 46 de apostoli, de luminători ai credinței în bezna lumii, pentru 
a duce lumina lui Cristos în suflete, bunătatea în inimi şi ajutor în suferințe! 


După cum aminteam, anul 1939 este cel mai rodnic în ceea ce priveşte 
numărul celor care au primit Ordinele sacre: la 19 martie, în capela Insti- 
tutului „Notre Dame de Sion” au primit consacrarea subdiaconală 20 de 
teologi; la 28 mai, aceştia au primit diaconatul, iar la 24 iunie, episcopul 
Mihai Robu le-a conferit taina Preoției. În acest an s-a consemnat un eve- 
niment cu totul excepțional: au fost sfinţiți 33 de absolvenţi ai Seminarului 
Diecezan „Sfântul Iosif” din Iaşi. După această frumoasă sărbătoare şi 
trimiterea studenţilor rămaşi în Seminar să-şi continue studiile la Roma, 


32 DIALOG TEOLOGIC 18 (2006) 


Fano şi Alba Iulia, la 17 septembrie 1939, părinţii iezuiți au părăsit din 
nou conducerea Seminarului. 

După plecarea preoților iezuiți, conducerea Seminarului a revenit în 
exclusivitate preoților diecezani, însă şi ei au întâmpinat numeroase pro- 
bleme, în special din cauza regimului politic al României. În toamna anu- 
lui 1939 a fost numit rector preotul Marcu Glaser şi au fost primiţi încă 47 
de elevi. Cu aceştia s-a adoptat un stil nou de formare: ei frecventau în 
paralel atât seminarul, cât şi Liceul de Aplicaţie din laşi, pentru ca la ter- 
minarea liceului să poată beneficia de Diploma de Bacalaureat, „diplomă 
care nu putea fi eliberată de Seminar”. Acest sistem n-a persistat mult 
timp, deoarece, din cauza bombardamentelor în timpul celui de-al II-lea 
Război Mondial, clădirea Seminarului a fost distrusă şi elevii au fost eva- 
cuaţi la Beiuş. În ziua de 19 martie 1944, episcopul Mihai Robu a celebrat 
ultima sa sfântă Liturghie în Seminar. Această zi a însemnat pentru Semi- 
narul din laşi „începutul unei dureroase şi îndelungate situaţii”: „clădirea 
a ars complet, mulţi preoți şi seminarişti au fost refugiați”, episcopul Robu 
a murit la 27 septembrie 1944, la Stâna de Vale. 

Chiar dacă Seminarul şi-a reluat activitatea, în septembrie 1944, la Ti- 
mişul de Jos şi s-a reîntors în laşi la începutul anului şcolar 1945-1946, 
durerile de mai sus au fost amplificare de Legea pentru reforma generală a 
învățământului din România din 3 august 1948, când Seminarul a fost 
constrâns să-şi înceteze activitatea. Toţi seminariştii au fost nevoiţi să plece 
acasă, clădirea de pe Copou a fost naționalizată şi dată în folosința Şcolii 
Profesionale Metalurgice din Iaşi şi apoi Facultăţii de Medicină. 

Spre sfârşitul anului 1948 s-a înființat la Alba-Iulia un Institut Teologic 
Interdiecezan pentru studenţii de la toate episcopiile catolice din ţară. 
Acesta s-a deschis abia spre sfârşitul anului 1951, deoarece Ministerul Cul- 
telor a întârziat elaborarea unui statut pentru învățământul catolic din 
România. În acest sens s-a elaborat un regulament pentru Şcoala de Can- 
tori a cultului catolic din R.PR., cu sediul la Alba-Iulia. În 1952 s-a ivit 
posibilitatea şi pentru seminariştii din Moldova de a urma cursurile semi- 
nariale în acest seminar. Cei care au dorit să-şi continue formarea teologică 
au putut studia acolo până în 1956, când, ca urmare a numărului mare al 
elevilor de la Şcoala de Cantori din Alba-Iulia şi al studenţilor de la Insti- 
tutul Teologic, imobilul Seminarului din Alba Iulia a devenit neîncăpător. 
Pentru soluționarea acestei probleme, Ordinariul de Iaşi a intervenit la 
Ministerul Cultelor în vederea deschiderii unei filiale la Iaşi. La 3 octom- 
brie 1956, în baza adresei Ministerului Cultelor nr. 15.519, ca răspuns la 
adresa Arhiepiscopiei de Bucureşti nr. 1668/28 iunie 1956, s-a deschis la 
laşi Secţia Română a Institutului Teologic Romano-Catolic de Grad Uni- 
versitar Alba-lulia. Totodată a fost retrocedată şi clădirea Seminarului din 

Iaşi, naționalizată în august 1948. Cursurile seminariale s-au reluat la 
26 noiembrie 1956, şi chiar dacă Seminarul era „plin până la refuz”, „în 
inimile tuturor stăpânea bucuria că suntem din nou la noi acasă şi că pu- 
tem pregăti preoți după specificul şi trebuințele Bisericii noastre locale”. 
Din toamna acelui an, Seminarul diecezan a funcționat fără nici o întreru- 
pere până în ziua de astăzi. 


Acum, la debutul mileniului al III-lea, visul de secole al misionarilor ce 
au activat pe teritoriul Moldovei s-a împlinit, iar efortul atâtor generaţii de 
episcopi, preoți, seminarişti, specialişti şi muncitori a fost binecuvântat de 
Dumnezeu. 


